Ανακοίνωση σύμφωνα με το άρθρο 19 παράγραφος 3 του κανονισμού αριθ. 17 του Συμβουλίου(1) όσον αφορά την υπόθεση COMP/E-3/38.139 - DTC "Supplier of choice" (Προμηθευτής επιλογής)

(2002/C 273/02)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΉ

1. Την 3η Μαΐου 2001 η Ευρωπαϊκή Επιτροπή έλαβε από την Diamond Trading Company (στο εξής "DTC") αίτηση αρνητικής πιστοποίησης ή, εναλλακτικά, απαλλαγής βάσει του άρθρου 81 παράγραφος 3 της συνθήκης ΕΚ όσον αφορά σειρά τυποποιημένων συμφωνιών μεταξύ της DTC και των πελατών της, των "sightholders". Η εν λόγω κοινοποίηση σχετίζεται με την πρωτοβουλία "προμηθευτής επιλογής" για την παροχή ακατέργαστων διαμαντιών από την DTC στους πελάτες της.

2. Στις 25 Ιουλίου 2001 η Ευρωπαϊκή Επιτροπή κίνησε διαδικασία κατά της DTC και εξέδωσε έκθεση αιτιάσεων με αποδέκτη την εν λόγω εταιρία όσον αφορά τις ρυθμίσεις προμηθευτή επιλογής.

3. Στις 8 Οκτωβρίου 2001 η DTC απάντησε στις αιτιάσεις της Επιτροπής και άρχισε να διερευνά λύσεις όσον αφορά τις εν λόγω αιτιάσεις με σκοπό την επίτευξη διακανονισμού.

2. ΟΙ ΣΥΜΒΑΛΛΟΜΕΝΟΙ

4. Η DTC -πρώην Central Selling Organisation (CSO)- αποτελεί το τμήμα εμπορίας του ομίλου εταιριών De Beers Group (De Beers). H De Beers έχει εκτεταμένα συμφέροντα σε όλο τον κόσμο, ιδίως σε σχέση με την εξερεύνηση, εξόρυξη, εκτίμηση και εμπορία διαμαντιών.

5. Οι πελάτες της DTC είναι έμποροι διαμαντιών γνωστοί ως sightholders, όρος που προέρχεται από το γεγονός ότι η DTC πωλεί τα ακατέργαστα διαμάντια της σε περιοδικές διοργανώσεις πωλήσεων γνωστές ως sights(2). Αυτή τη στιγμή η DTC έχει περίπου 120 sightholders σε όλο τον κόσμο με επιχειρήσεις στα σημαντικά κέντρα κοπής διαμαντιών. Οι sightholders είναι κατά γενικό κανόνα έμποροι ή κατασκευαστές (ή και τα δύο). Οι έμποροι αγοράζουν μια σειρά από ακατέργαστα διαμάντια τα οποία πωλούν στους πελάτες τους. Οι κατασκευαστές κόβουν και λειαίνουν ακατέργαστα διαμάντια είτε στα εργοστάσιά τους είτε αναθέτοντας το έργο σε υπεργολάβους.

3. Η ΑΓΟΡΑ ΔΙΑΜΑΝΤΙΩΝ

6. Το διαμάντι είναι η σκληρότερη ουσία που υπάρχει σε φυσική μορφή· εξορύσσεται από το έδαφος, από τον θαλάσσιο πυθμένα ή από προσχωσιγενείς αποθέσεις και διανέμεται σε ακατέργαστη μορφή από τους παραγωγούς ακατέργαστων διαμαντιών. Τα διαμάντια διακρίνονται σε βιομηχανικά τα οποία είναι χαμηλότερης ποιότητας και χρησιμοποιούνται σε μεταποιητικές διαδικασίες (όπως τον εξοπλισμό γεωτρήσεων) και σε πολύτιμους λίθους που χρησιμοποιούνται στην κοσμηματοποιία. Η παρούσα υπόθεση αφορά μόνο τα διαμάντια ως πολύτιμους λίθους. Οι παραγωγοί ακατέργαστων διαμαντιών οι oποίοι εξάγουν ακατέργαστα διαμάντια από το έδαφος, όπως η De Beers, είναι κατά κανόνα μεγάλοι βιομηχανικοί όμιλοι που συνήθως ασχολούνται επίσης με την εξόρυξη άλλων ορυκτών πόρων.

7. Τα ακατέργαστα διαμάντια χωρίζονται σε κατηγορίες ανάλογα με το βάρος τους (υπολογιζόμενο σε καράτια), το χρώμα τους, την καθαρότητά τους και το δυνητικό λειασμένο μέγεθός τους με σκοπό την πώληση. Τα ακατέργαστα διαμάντια πωλούνται είτε σε εμπόρους είτε σε κατασκευαστές. Όλες οι φάσεις της διαδικασίας κατασκευής (κοπή, σχίσιμο, λείανση) μπορούν να πραγματοποιηθούν από τον ίδιο ή από διαφορετικούς οικονομικούς φορείς. Μετά τη λείανσή τους, τα διαμάντια μπορούν πάλι να αγοραστούν από εμπόρους, που στη συνέχεια προμηθεύουν εμπόρους χονδρικής ή λιανικής οι οποίοι κατασκευάζουν τα κοσμήματα. Η DTC πωλεί μόνο ακατέργαστα διαμάντια και οι κοινοποιηθείσες συμφωνίες αφορούν μόνο τα ακατέργαστα διαμάντια που πωλεί η DTC.

8. Η κατασκευή και εμπορία ακατέργαστων διαμαντιών συγκεντρώνεται σε πέντε κύρια κέντρα: Νέα Υόρκη, Αμβέρσα, Γιοχάνεσμπουργκ, Τελ-Αβίβ και Μουμπάι. Η σημασία των εν λόγω κέντρων όσον αφορά την κατασκευή είναι αντιστρόφως ανάλογη του αντίστοιχου κόστους εργασίας. Άνω του 90 % των ακατέργαστων διαμαντιών κατασκευάζεται στην Ινδία και μόνο ελάχιστα διαμάντια ανώτατης ποιότητας στη Νέα Υόρκη. Η Κίνα άρχισε πρόσφατα να κατασκευάζει διαμάντια σε μεγάλη κλίμακα. Η Αμβέρσα έχει καταστεί ιδιαίτερα σημαντική κατά τα τελευταία έτη ως κέντρο εμπορίας και λιγότερο ως κέντρο κατασκευής. Από την άποψη των πωλήσεων κοσμημάτων, οι ΗΠΑ αντιπροσωπεύουν περίπου το 50 % της παγκόσμιας αγοράς σε αξία.

4. Η ΘΕΣΗ ΤΗΣ DE BEERS ΣΤΗΝ ΑΓΟΡΑ ΔΙΑΜΑΝΤΙΩΝ

9. Κατά το μεγαλύτερο μέρος του 20ού αιώνα η De Beers είχε υπό τον έλεγχό της άνω του 80 % των προμηθειών ακατέργαστων διαμαντιών σε όλο τον κόσμο. Εκτός από τα δικά της ορυχεία στη Νότια Αφρική, η De Beers ελέγχει επίσης μεγάλα αδαμαντωρυχεία στη Μποτσουάνα, τη Ναμίμπια και την Τανζανία, όπου έχει συνάψει συμφωνίες κοινής επιχείρησης με τις τοπικές κυβερνήσεις. Επιπλέον, η De Beers έχει συνάψει συμφωνίες πωλήσεων με τους κύριους ανταγωνιστές της προκειμένου να εξασφαλίσει τη διανομή του συνόλου ή μέρους της παραγωγής τους στην παγκόσμια αγορά μέσω του δικού της τμήματος πωλήσεων και εμπορίας, την Central Selling Organisation (CSO), που έχει μετενομασθεί σε DTC.

10. Επί του παρόντος, η De Beers ελέγχει περίπου το 60 % της προμήθειας ακατέργαστων διαμαντιών σε όλο τον κόσμο, ενώ το υπόλοιπο της αγοράς είναι κατακερματισμένο. Τα ακατέργαστα διαμάντια που πωλεί η DTC προέρχονται από τα ορυχεία της ίδιας της De Beers, από τα ορυχεία των κοινών επιχειρήσεων της και από τις αγορές της από ανταγωνιστές.

11. Η DTC παρέχει τα ακατέργαστα διαμάντια της σε επιλεγμένο αριθμό sightholders. Οι sightholders έχουν το δικαίωμα να υποβάλουν αιτήσεις, μέσω των πρακτόρων τους, προκειμένου να αγοράσουν ακατέργαστα διαμάντια στις δέκα ετήσιες sights που οργανώνονται από την DTC.

12. Αφού χωρισθούν σε πολλές διαφορετικές κατηγορίες(3), τα διαμάντια αναμειγνύονται σε μια "ποικιλία" και διαιρούνται σε συγκεκριμένες σειρές προϊόντων, γνωστές ως "κουτιά" (boxes). Η De Beers καθορίζει το ετήσιο μερίδιο των sightholders σε κουτιά και κατανέμει τα κουτιά στους sightholders σε κάθε sight ανάλογα με τις αιτήσεις που έλαβε. Οι sightholders προσδιορίζουν στις σχετικές αιτήσεις τους την αξία που επιθυμούν ανά κατηγορία και ενημερώνονται λίγο πριν από κάθε sight για την ποσότητα που προτίθεται να τους χορηγήσει η De Beers, προκειμένου να προβούν στους απαραίτητους χρηματοοικονομικούς διακανονισμούς. Οι πληρωμές πραγματοποιούνται σε ρευστό πριν την αποστολή των εμπορευμάτων από την De Beers.

13. Η De Beers αναπτύσσει επίσης δραστηριότητες στο στάδιο παραγωγής μετά την διανομή ακατέργαστων διαμαντιών μέσω των θυγατρικών της Diamdels και Polished Division. Οι Diamdels είναι εγκατεστημένες στα περισσότερα κέντρα διαμαντιών(4) και επικεντρώνονται στις πωλήσεις στη δευτερογενή αγορά (ένα επίπεδο χαμηλότερο από τους sightholders). Η άλλη κύρια λειτουργία τους είναι να παρέχουν πληροφορίες στη De Beers όσον αφορά νέες συλλογές και όσον αφορά την απόδοση των κουτιών της DTC στην αγορά. Η Polished Division(5) είναι μια σειρά από θυγατρικές της De Beers, που ασχολούνται με τη λείανση διαμαντιών. Η Polished Division της De Beers αγοράζει επίσης ακατέργαστα διαμάντια από την DTC και πωλεί λειασμένα διαμάντια σε εμπόρους χονδρικής και κατασκευαστές κοσμημάτων.

14. Ως εκ τούτου, εκτός από τις λεπτομερείς πληροφορίες που συγκεντρώνει μέσω των sightholders και των πρακτόρων τους, η De Beers λαμβάνει πληροφορίες από τις θυγατρικές της σε όλο τον κόσμο όσον αφορά τις αγορές τόσο ακατέργαστων όσο και λειασμένων διαμαντιών. Η De Beers πραγματοποιεί επίσης τακτικές έρευνες όσον αφορά τη ζήτηση και τις προτιμήσεις των πελατών στην αγορά κοσμημάτων από διαμάντια, οι οποίες ολοκληρώνουν το δίκτυο πληροφοριών της.

5. ΟΙ ΚΟΙΝΟΠΟΙΗΘΕΙΣΕΣ ΣΥΜΦΩΝΙΕΣ

5.1. Οι στόχοι και η διάρθρωση των κοινοποιηθεισών συμφωνιών

15. Τον Ιούλιο του 2000 η De Beers ανακοίνωσε την πρωτοβουλία "προμηθευτής επιλογής" σε όλους τους sightholders της με σκοπό να αρχίσει την εφαρμογή της τον Ιούλιο του 2001. Μέχρι το τέλος του 2000, οι υπάρχοντες και οι υποψήφιοι sightholders είχαν ήδη λάβει τα σχετικά έγγραφα βάσει των οποίων θα εφαρμοζόταν το σχέδιο "προμηθευτής επιλογής". Ωστόσο, η εφαρμογή του ανεστάλη μέχρι να ολοκληρωθεί η έρευνα της Ευρωπαϊκής Επιτροπής.

16. Ο στόχος των κοινοποιηθεισών συμφωνιών είναι να αυξηθεί η ζήτηση για κοσμήματα από διαμάντια. Σύμφωνα με την De Beers, ένας από τους στόχους του σχεδίου "προμηθευτής επιλογής" είναι να αναπτυχθούν μεταξύ της DIC και των sightholders επιχειρηματικές σχέσεις που θα ευνοήσουν τη δημιουργία πολλών εμπορικών σημάτων και μικρότερων συστημάτων διανομής προωθώντας κατ'αυτόν τον τρόπο τη μακροπρόθεσμη ανάπτυξη στο λιανικό επίπεδο. Προκειμένου να επιτευχθεί ο στόχος αυτός, η DTC μέσω των κοινοποιηθεισών συμφωνιών προτίθεται να περιορίσει τον αριθμό επιλεγμένων sightholders, τους οποίους θα ενθαρρύνει να συνεργαστούν με εταίρους σε μεταγενέστερα στάδια παραγωγής προκειμένου να βελτιωθεί η αποτελεσματικότητα της διανομής διαμαντιών και να πραγματοποιηθούν επενδύσεις σε εμπορικά σήματα λιανικής.

17. Το συμβατικό πλαίσιο που έχει καθορίσει η De Beers και το οποίο συνιστά τις κοινοποιηθείσες συμφωνίες είναι μια σύνθετη σειρά εγγράφων, με σκοπό να επιλεγούν οι έμποροι διαμαντιών που είναι οι πλέον κατάλληλοι σε σχέση με τη στρατηγική του προμηθευτή επιλογής, και να συγκεκριμενοποιηθεί η πολιτική πωλήσεων της De Beers έναντι των πελατών της. Τα εν λόγω έγγραφα περιλαμβάνουν τους βασικούς όρους υπό τους οποίους η DTC θα επιλέγει τους sightholders στους οποίους θα προμηθεύει διαμάντια.

18. Οι κοινοποιηθείσες συμφωνίες έχουν ως εξής: "Χαρακτηριστικά του Sightholder"· πρόκειται για ερωτηματολόγιο το οποίο αποστέλλεται τόσο στους υπάρχοντες όσο και στους υποψήφιους sightholders της De Beers με ερωτήσεις όσον αφορά την επιχείρησή τους προκειμένου να συμμετάσχουν στη διαδικασία επιλογής. "Κριτήρια Sightholder και άλλες Παράμετροι"· έγγραφο στο οποίο περιλαμβάνονται προκαθορισμένα κριτήρια για να χρησιμοποιηθούν στη διαδικασία επιλογής. Τα στοιχεία που προέρχονται από τους υποψήφιους sightholders αξιολογούνται στη συνέχεια από μοντέλο ηλεκτρονικού υπολογιστή, το "Μοντέλο Αξιολόγησης και Κατανομής", βάσει των κριτηρίων sightholder. Μετά την επιλογή των πλέον κατάλληλων υποψηφίων για να αποτελέσουν sightholders της De Beers, αποφασίζεται η ποσότητα διαμαντιών που θα λάβουν βάσει των αποτελεσμάτων από το "Μοντέλο Αξιολόγησης και Κατανομής" καθώς και βάσει των ζητηθεισών ποσοτήτων ακατέργαστων διαμαντιών σε κάθε sight. Οι όροι που διέπουν την εμπορική σχέση της De Beers με τους επιλεγμένους sightholders της παρατίθενται στην "Δήλωση Πολιτικής". Επιπλέον, υπάρχουν οι "Όροι Πώλησης" που περιλαμβάνονται σε κάθε σύμβαση και οι επιλεγμένοι sightholders πρέπει επίσης να τηρούν πάντα ένα κώδικα καλής συμπεριφοράς που παρατίθεται στις "Αρχές Δεοντολογίας".

Λεπτομέρειες των εν λόγω εγγράφων παρατίθενται στη συνέχεια.

5.2. Χαρακτηριστικά του Sightholder

19. Το έγγραφο αυτό είναι ένα ερωτηματολόγιο αποστελλόμενο στους υποψήφιους για τη συλλογή πληροφοριών με τις οποίες θα συμπληρωθεί το "μοντέλο αξιολόγησης και κατανομής", βάσει του οποίου οι υποψήφιοι επιλέγονται και αξιολογούνται. Οι ζητούμενες πληροφορίες χρησιμοποιούνται για την εκτίμηση όλων των υποψηφίων (και σε σχέση μεταξύ τους) βάσει των προκαθορισμένων "κριτηρίων sightholder και άλλων παραμέτρων" και για το λόγο αυτό αφορούν λεπτομερή στοιχεία των επιχειρήσεών τους.

20. Ενδεικτικά αναφέρονται ορισμένες από τις ερωτήσεις που περιλαμβάνονται στα "χαρακτηριστικά του Sightholder": αγορές ακατέργαστων και λειασμένων διαμαντιών σε καράτια και αξία, πωλήσεις ακατέργαστων, λειασμένων και κοσμημάτων διαμαντιών σε καράτια και αξία, κεφαλαιουχικές δαπάνες, πάγια στοιχεία και επενδύσεις, λεπτομέρειες όσον αφορά τα αποθέματα ανά κατηγορία εμπορευμάτων, οφειλές, πιστωτικές διευκολύνσεις, λεπτομέρειες όσον αφορά υποχρεώσεις και απαιτήσεις ανά τύπο προϊόντος, ταμειακή ροή, λεπτομερής θέση στην αγορά σε σχέση με συγκεκριμένα προϊόντα, γεωγραφική κατανομή πωλήσεων, λεπτομέρειες σχεδίων πωλήσεων, τρόποι διανομής, είδη πελατών, συχνότητα πωλήσεων για συγκεκριμένα προϊόντα, δαπάνες εμπορίας, λεπτομέρειες όσον αφορά τη φύση και το ποσό διαφημιστικών πρωτοβουλιών και πληροφορίες για εργοστάσια που ανήκουν στον ίδιο τον υποψήφιο ή σε υπεργολάβους καθώς και τη σχετική τεχνική ικανότητα.

5.3. Κριτήρια Sightholder και άλλες παράμετροι

21. Υπάρχουν οκτώ κριτήρια, τα οποία χρησιμοποιεί η DTC προκειμένου να αποφασίσει εάν οι υποψήφιοι είναι επιλέξιμοι να ζητήσουν κουτιά διαμαντιών. Κάθε ένα από τα εν λόγω κριτήρια αντιστοιχεί σε ποσοστό της συνολικής βαθμολογίας που επιτυγχάνει κάθε υποψήφιος. Τα εν λόγω κριτήρια είναι "χρηματοοικονομική επιφάνεια και αξιοπιστία", "ισχυρή θέση στην αγορά σε σχέση με συγκεκριμένα διαμάντια", "ικανότητα διανομής", "ικανότητα εμπορίας", "τεχνική και κατασκευαστική ικανότητα", "γενική επιχειρηματική φήμη", "τήρηση των αρχών δεοντολογίας" (βλέπε σημείο 5.5 κατωτέρω), "απουσία δραστηριοτήτων σε μη φυσικά διαμάντια/πλήρης αποκάλυψη επεξεργασιών". Τα τελευταία τρία κριτήρια εκτιμώνται σε βάση αποτυχίας/επιτυχίας. Τα άλλα κριτήρια διαιρούνται περαιτέρω. Οι υποψήφιοι εκτιμώνται σε σχέση με αυτά και στη συνέχεια καταρτίζεται μια γενική αξιολόγηση βάσει των επιμέρους εκτιμήσεων.

22. Κατά συνέπεια, οι sightholders αξιολογούνται βάσει της επίδοσης που επιτυγχάνουν συγκρινόμενοι μεταξύ τους σύμφωνα με τα κριτήρια. Τα αποτελέσματα της διαδικασίας αξιολόγησης χρησιμοποιούνται όχι μόνο για τη γενική επιλογή των sightholders, αλλά και για την κατανομή των ακατέργαστων διαμαντιών στις sights, όπου οι καλύτεροι sightholders έχουν προτεραιότητα, για παράδειγμα, όσον αφορά τα προϊόντα με μεγάλη ζήτηση.

23. Η De Beers καθόρισε επίσης τις παραμέτρους που λαμβάνει υπόψη της για τον καθορισμό της επιλεξιμότητας των sightholders και την κατανομή λίθων. Οι εν λόγω παράμετροι είναι οι εξής:

α) η διαθεσιμότητα προμηθειών, ιδίως του είδους ή των ειδών που έχει ζητήσει ο υποψήφιος·

β) η αποτελεσματική διαχείριση του συστήματος για τη διανομή των ακατέργαστων διαμαντιών, μεταξύ άλλων η λειτουργία του συστήματος sight και όλες οι βοηθητικές ή σχετικές δραστηριότητες·

γ) οι πολιτικές, οικονομικές και νομικές απαιτήσεις ορισμένων χωρών παραγωγής διαμαντιών· και

δ) η ανάγκη κατανομής του εμπορικού κινδύνον της DTC μεταξύ των κέντρων κοπής.

5.4. Η δήλωση πολιτικής

24. Το εν λόγω έγγραφο καθορίζει τις γενικές αρχές των νέων συμφωνιών και συνίσταται στους συμβατικούς όρους που θα ισχύσουν μεταξύ της DTC και των sightholders, δεδομένου ότι η ιδιότητα του sightholder καθαυτή δεν υποχρεώνει την DTC να παρέχει κουτιά στους sightholders. Η δήλωση πολιτικής ορίζει ότι ανάλογα με τις τρέχουσες συνθήκες της αγοράς, η DTC θα καταβάλει λογικές προσπάθειες προκειμένου να ανταποκριθεί στις αιτήσεις για κουτιά, λαμβάνοντας υπόψη τα ακόλουθα: α) τις ανάγκες άλλων sightholders, β) το βαθμό στον οποίο ικανοποιούνται τα κριτήρια sightholder σε σύγκριση με τις επιδόσεις άλλων sightholders γ) οι παράμετροι sightholder και δ) τη σχετική σημασία των διαφορετικών γεωγραφικών τομέων και των τομέων προϊόντων καθώς και τη θέση των sightholders στους εν λόγω τομείς. Η DTC μπορεί να αρνηθεί την πώληση κουτιών εάν ο sightholder δεν συμμορφώνεται με τη δήλωση πολιτικής ή τα άλλα έγγραφα που συνιστούν τις ρυθμίσεις προμηθευτή επιλογής.

25. Η δήλωση πολιτικής περιλαμβάνει επίσης περαιτέρω λεπτομέρειες όσον αφορά την επιλεξιμότητα των sightholders, την κατανομή κουτιών, τις τιμές, την παροχή πληροφοριών, την εμπορία και την περαιτέρω στήριξη και εκπαίδευση που προβλέπεται για τους sightholders.

26. Συγκεκριμένα, η δήλωση πολιτικής καθορίζει με ποιον τρόπο η De Beers μπορεί να τροποποιεί το περιεχόμενο των κουτιών ή να αναθεωρεί τις τιμές τους. Οι υποχρεώσεις των sightholders σχετίζονται με την παροχή πληροφοριών όσον αφορά τα κριτήρια, τις δραστηριότητες εμπορίας, την παροχή πρόσβασης στην De Beers για τη διενέργεια ελέγχων, το σεβασμό αυστηρών υποχρεώσεων πνευματικής ιδιοκτησίας σε σχέση με την De Beers και τη DTC.

27. Κάθε διαφορά που θα προκύψει από τις ρυθμίσεις που καθορίζονται στη δήλωση πολιτικής μπορεί να παραπεμφθεί σε ανώτερα ισταμένους εκπροσώπους της DTC και του ενδιαφερόμενου sightholder για απόφαση σύμφωνα με τις διαδικασίες που θα αποφασισθούν από αυτούς. Εάν δεν διευθετηθεί εντός 25 ημερών, η διαφορά θα επιλυθεί με διαιτησία στο Λονδίνο, σύμφωνα με τους κανόνες του Δικαστηρίου Διεθνούς Διαιτησίας, του London Court of International Arbitration (LCIA).

5.5. Αρχές δεοντολογίας διαμαντιών DTC

28. Οι αρχές δεοντολογίας διαμαντιών DTC είναι ένας κώδικας συμπεριφοράς που έχει ως στόχο να εξασφαλίσει ότι οι πελάτες που αγοράζουν κοσμήματα διαμαντιών μπορούν να βασισθούν αφενός στα επαγγελματικά και ηθικά πρότυπα και αφετέρου στις τεχνικές ικανότητες της βιομηχανίας κοσμημάτων. Οι εν λόγω αρχές καθορίζουν απαράδεκτες πρακτικές, όπως η αγορά ή η εμπορία διαμαντιών από περιοχές στις οποίες οι δραστηριότητες αυτές θα ενθάρρυναν ή θα υποστήριζαν συγκρούσεις και ανθρώπινη δυστυχία· η εργασία παιδιών· η χρησιμοποίηση πρακτικών οι οποίες από πρόθεση ή αμέλεια θέτουν σε κίνδυνο ή βλάπτουν την υγεία ή την ευημερία ατόμων· ή η τεχνητή επεξεργασία διαμαντιών. Οι sightholders πρέπει να τηρούν πάντα τις εν λόγω αρχές προκειμένου να θεωρηθούν επιλέξιμοι βάσει της συμφωνίας "προμηθευτής επιλογής".

6. Η ΔΗΛΩΣΗ ΑΙΤΙΑΣΕΩΝ

29. Στις 25 Ιουλίου 2001, η Επιτροπή εξέδωσε αίτηση αιτιάσεων προς την DTC όσον αφορά το σχέδιο προμηθευτή επιλογής όπως αυτό κοινοποιήθηκε. Οι αιτιάσεις της Επιτροπής που περιλαμβάνονται στο εν λόγω έγγραφο αφορούν τόσο το άρθρο 81 όσο και το άρθρο 82 της συνθήκης.

30. Περιληπτικά, οι κύριες αιτιάσεις της Επιτροπής αφορούν το γεγονός ότι η εφαρμογή της συμφωνίας προμηθευτή επιλογής θα επιτρέψει στην De Beers να περιορίσει την εμπορική συμπεριφορά των πελατών/διανομέων. Οι εν λόγω περιορισμοί προκύπτουν από τον τρόπο που εφαρμόζονται τα κριτήρια επιλογής, τον αριθμό λεπτομερών εμπιστευτικών λεπτομερειών που ζητούνται από τους υποψήφιους sightholders και τις συμβατικές δεσμεύσεις που τους επιβάλλονται, από τη στιγμή που θα επιλεγούν. Επιπλέον, δεδομένου ότι οι εν λόγω περιορισμοί επιβάλλονται από δεσπόζουσα εταιρία, η εφαρμογή της συμφωνίας προμηθευτή επιλογής ενδέχεται επίσης να συνιστά κατάσταση δεσπόζουσας θέσης.

31. Η De Beers απάντησε στην έκθεση αιτιάσεων στις 8 Οκτωβρίου 2001. Η εταιρία ισχυρίστηκε ότι η συμφωνία προμηθευτή επιλογής εμπίπτει σε μια συνήθη οικονομική και κανονιστική ανάλυση των κάθετων περιορισμών, που γενικά θεωρούνται ως θετικά και σπάνια αμφισβητούνται βάσει του δικαίου ανταγωνισμού, ακόμη και σε περίπτωση που ο προμηθευτής κατέχει ισχυρή θέση στην αγορά. Στο πλαίσιο αυτό, η De Beers ισχυρίστηκε ότι η συμφωνία προμηθευτή επιλογής συμβιβάζεται με το κοινοτικό δίκαιο. Ταυτόχρονα, η De Beers δήλωσε ότι θα ήταν διατεθειμένη να τροποποιήσει το εν λόγω σχέδιο προκειμένου να εξαλειφθούν οι επιφυλάξεις της Επιτροπής, διατηρώντας ταυτόχρονα τα γενικά χαρακτηριστικά του σχεδίου.

32. Η De Beers υπέβαλε διάφορες προτάσεις τροποποίησης της κοινοποίησης και των εγγράφων προμηθευτή επιλογής. Οι λεπτομέρειες των τελικών προτάσεων παρατίθενται στη συνέχεια.

7. Η ΚΟΙΝΟΠΟΙΗΘΕΙΣΑ ΣΥΜΦΩΝΙΑ ΟΠΩΣ ΤΡΟΠΟΠΟΙΗΘΗΚΕ

7.1. Διαμεσολαβητής και διαδικασίες επίλυσης διαφορών

33. Η εισαγωγή τρίτου μέρους, ενός διαμεσολαβητή, κρίθηκε ως ο καλύτερος τρόπος για να ελέγχεται το σύστημα επιλογής των sightholders και κατανομής διαμαντιών σε αυτούς. Ο καθορισμός αρμοδιοτήτων του διαμεσολαβητή είναι αρκετά λεπτομερής και παρέχει ένα ολοκληρωμένο σύστημα για την επίλυση των διαφορών. Οι εξουσίες του διαμεσολαβητή περιλαμβάνουν την ικανότητα να αποφασίζει εάν η DTC δεν ακολούθησε τις δέουσες διαδικασίες σύμφωνα με τα έγγραφα του προμηθευτή επιλογής (αγνοώντας σχετικά θέματα ή λαμβάνοντας υπόψη άσχετα θέματα ή εφαρμόζοντας λανθασμένα τις διατάξεις): 1) όσον αφορά τις αποφάσεις επιλογής ή απόρριψης· 2) όσον αφορά τις αποφάσεις προμήθειας της DTC που προτίθεται να προτείνει στους sightholders για περίοδο έξι μηνών. Και στις δύο περιπτώσεις, εάν η DTC δεν ακολούθησε τις δέουσες διαδικασίες, ο διαμεσολαβητής θα προτείνει στην DTC να επανεξετάσει τη σχετική απόφαση.

34. Ο ορισμός του διαμεσολαβητή θα υπόκειται στην έγκριση της Επιτροπής. Στη θέση αυτή προβλέπεται να διορισθεί έμπειρη προσωπικότητα (για παράδειγμα συνταξιούχος δικαστής ή πρώην εταίρος νομικής εταιρίας), που θα επικουρείται διοικητικά από λογιστική εταιρία. Η De Beers θα θέτει στη διάθεση του διαμεσολαβητή όλα τα εσωτερικά έγγραφα και τις πληροφορίες που χρησιμοποιήθηκαν στο μοντέλο αξιολόγησης και κατανομής προκειμένου να συνδράμει το διαμεσολαβητή στην εκπλήρωση των καθηκόντων του.

35. Οι καταγγελίες όσον αφορά την επιλογή ή την αξιολόγηση των sightholders μπορούν να υποβληθούν στο διαμεσολαβητή. Ο διαμεσολαβητής θα εκδίδει συστάσεις, οι οποίες είναι οριστικές(6) και δεσμευτικές για τους συμβαλλομένους, εάν διαπιστωθεί ότι δεν εφαρμόστηκαν οι δέουσες διαδικασίες. Οι αρμοδιότητες και τα διαδικαστικά στάδια όσον αφορά τα καθήκοντα του διαμεσολαβητή έχουν καθορισθεί επακριβώς. Η De Beers θα καταβάλει προκαταβολή όσον αφορά τα έξοδα πρόσληψης και αρχικής εκπαίδευσης του διαμεσολαβητή. Όσον αφορά τις διαφορές/καταγγελίες, τα άμεσα έξοδα του υπερισχύοντος μέρους καθώς και τις οριακές δαπάνες του διαμεσολαβητή θα επωμίζεται ο ηττηθείς διάδικος.

36. Διάφορες εγγυήσεις έχουν προστεθεί στο σύστημα προκειμένου να εξασφαλισθεί ότι οι συστάσεις του διαμεσολαβητή θα εκδίδονται έγκαιρα και κατά τρόπο ώστε να μην θίγονται sightholders που θεωρούν ότι υπέστησαν άδικη μεταχείριση.

37. Η DTC και ο υποψήφιος έχουν το δικαίωμα να παραπέμπουν τα θέματα της διαφοράς τους στο London Court of International Arbitration, ή να προσφεύγουν στα δικαστήρια σε περίπτωση που δεν είναι ικανοποιημένοι με την απόφαση του διαμεσολαβητή(7). Η δυνατότητα προσφυγής στο διαμεσολαβητή για τη διευθέτηση διαφορών αποτελεί κατά συνέπεια ένα πρόσθετο μέσο επίλυσης διαφορών πέραν της διαιτησίας που προβλέπεται στη δήλωση πολιτικής και στους Όρους Πώλησης (βλέπε σημεία 7.4 και 7.5 κατωτέρω).

7.2. Αναθεωρημένα χαρακτηριστικά του sightholder

38. Στο αρχικό έγγραφο χαρακτηριστικά του sightholder οι ερωτήσεις μειώθηκαν σημαντικά από 60 σε 21. Ορισμένες από τις διατηρηθείσες ερωτήσεις έχουν αναδιατυπωθεί ώστε να καταστούν λιγότερο αδιάκριτες. Επίσης έχουν προστεθεί ειδικές σημειώσεις περί εμπιστευτικότητας προκειμένου οι sightholders που συμπληρώνουν το ερωτηματολόγιο να γνωρίζουν ότι τα επαγγελματικά μυστικά θα τύχουν ανάλογης μεταχείρισης και ότι δεν ζητούνται περισσότερες λεπτομέρειες από τις απαραίτητες.

39. Οι απαντήσεις στο έγγραφο χαρακτηριστικά του Sightholder θα αποτελούν πάντα πηγή πληροφοριών, με τις οποίες η De Beers θα τροφοδοτεί το μοντέλο αξιολόγησης και κατανομής όπως αρχικά προβλεπόταν, προκειμένου να επιλέξει τους sightholders. Το εν λόγω μοντέλο έχει επίσης τροποποιηθεί ουσιαστικά σε σχέση με το μειωμένο αριθμό διαθέσιμων πληροφοριών για κάθε υποψήφιο sightholder.

7.3. Αναθεωρημένα Κριτήρια Sightholder και άλλες Παράμετροι

40. Τα κριτήρια τροποποιήθηκαν σε κάποιο βαθμό σύμφωνα με τη μείωση του αριθμού ερωτήσεων στα χαρακτηριστικά του sightholder. Όσον αφορά τα κριτήρια για την τήρηση των αρχών δεοντολογίας και τα μη φυσικά/τεχνητά επεξεργασμένα διαμάντια, οι sightholders θα μπορούν πλέον να αγοράζουν ή να πωλούν τεχνητά επεξεργασμένα/συνθετικά διαμάντια στο βαθμό που το δηλώνουν.

41. Όσον αφορά τις παραμέτρους Sightholder, η De Beers κατέστησε σαφέστερη την εφαρμογή τους, που δεν είναι πλέον στην διακριτική ευχέρεια της εταιρίας. Συγκεκριμένα, η παράμετρος "αποτελεσματική διαχείριση του συστήματος" τροποποιήθηκε και διευκρινίσθηκε περαιτέρω όσον αφορά την ελάχιστη αξία ακατέργαστων διαμαντιών που πρέπει να περιέχει κάθε κουτί ώστε να υπάρχει μια σταθερή συνέπεια ποικιλίας από sight σε sight. Επιπλέον, ο διαμεσολαβητής θα έχει τη δυνατότητα να καθορίζει εάν η DTC εφάρμοσε ορθά τις παραμέτρους Sightholder.

7.4. Αναθεωρημένη δήλωση πολιτικής

42. Οι sightholders θα καθορίζονται για περίοδο 24 ημερολογιακών μηνών, με ειδοποίηση για τη λήξη της συμφωνίας 6 αντί τριών μηνών όπως αρχικά προβλεπόταν.

43. Όσον αφορά τους όρους προμήθειας, οι sightholders θα δηλώνουν τις αγοραστικές ανάγκες τους κάθε έξι μήνες και στη συνέχεια η De Beers θα ανακοινώνει την πρόθεσή της όσον αφορά την προσφορά για τους ίδιους έξι μήνες. Αυτό μειώνει την αβεβαιότητα των sightholders σχετικά με το μερίδιο που τους αναλογεί, όπως συνέβαινε πριν σε κάθε sight. Επίσης, η νέα μορφή του εγγράφου συνεπάγεται μεγαλύτερη ευελιξία όσον αφορά το είδος των εμπορευμάτων που μπορούν να ζητήσουν οι sightholders. Έχει δημιουργηθεί ένας μηχανισμός ώστε οι sightholders να μπορούν τώρα να ζητούν κουτιά που δεν είχαν λάβει στο παρελθόν. Και κατόπιν αιτήματος, η DTC θα προτείνει, στο βαθμό του δυνατού, μη τυποποιημένα κουτιά για πώληση στους sightholders που το έχουν ζητήσει.

44. Όσον αφορά την πρόσβαση στους χώρους εγκατάστασης, ενώ προηγουμένως οι sightholders ήταν υποχρεωμένοι να παρέχουν πρόσβαση στις εγκαταστάσεις τους προκειμένου η De Beers να εξακριβώνει εάν συμμορφώνονται με τη δήλωση πολιτικής, η εν λόγω πρόσβαση και εξακρίβωση θα ανατεθεί σε ανεξάρτητο τρίτο μέρος εξ ονόματος της De Beers.

45. Όσον αφορά την εμπορία, οι sightholders δεν υποχρεούνται πλέον να τηρούν την DTC ενήμερη όσον αφορά συγκεκριμένες πρωτοβουλίες εμπορίας ή προώθησης, αλλά θα το πράττουν μόνο εφόσον ζητούν στήριξη από την DTC για την εμπορία των προϊόντων τους.

46. Η De Beers συμφώνησε να διαγράψει ρήτρα όσον αφορά την υποχρέωση των sightholders να παραιτηθούν από απαιτήσεις κατά της De Beers όσον αφορά την περίοδο πριν την υπογραφή της νέας συμφωνίας προμηθευτή επιλογής.

47. Εκτός από τη διαιτησία έχει δημιουργηθεί και η δυνατότητα προσφυγής στα δικαστήρια ως πρόσθετος μηχανισμός επίλυσης διαφορών(8).

7.5. Αναθεωρημένοι όροι πώλησης

48. Στους όρους πώλησης προσδιορίζεται τώρα ότι στους sightholders θα προσφέρονται προς πώληση μόνο κουτιά τα οποία έχουν ζητήσει, παρέχοντάς τους τη δυνατότητα να αγοράσουν όλα τα κουτιά, μερικά ή κανένα. Επιπλέον, οι sightholders μπορούν να απορρίψουν ένα συγκεκριμένο ποσοστό από τα προσφερόμενα κουτιά αφού εξετάσουν τα εμπορεύματα.

49. Εκτός από τη διαιτησία έχει δημιουργηθεί και η δυνατότητα προσφυγής στα δικαστήρια ως πρόσθετος μηχανισμός επίλυσης διαφορών(9).

7.6. Άλλες δεσμεύσεις

50. Η De Beers πρότεινε μια σειρά μεταβατικών περιόδων για τη μεταφορά προσωπικού πωλήσεων και εμπορίας καθώς και μέτρα ασφαλείας όσον αφορά τις ανταλλαγές ευαίσθητων πληροφοριών για τους πελάτες μεταξύ των θυγατρικών της (Diamdels και Polished Division) καθώς και μεταξύ αυτών και της DTC. Οι εν λόγω μεταβατικές περίοδοι και ρυθμίσεις εμπιστευτικότητας έχουν ως στόχο να μειώσουν τον κίνδυνο μεταφοράς των εν λόγω πληροφοριών, ιδίως στο επίπεδο της DTC, μεταξύ των εν λόγω εταιριών.

51. Η De Beers θα μεριμνήσει για την εφαρμογή των κατάλληλων όρων απασχόλησης όσον αφορά το προσωπικό της προκειμένου να εξασφαλισθεί η εμπιστευτικότητα των πληροφοριών που σχετίζονται με υφιστάμενους (και δυνητικούς) sightholders και τους πελάτες τους.

8. Η ΠΡΟΘΕΣΗ ΤΗΣ ΕΠΙΤΡΟΠΗΣ

52. Βάσει των προαναφερθέντων, η Ευρωπαϊκή Επιτροπή προτίθεται να λάβει ευνοϊκή θέση όσον αφορά την κοινοποιηθείσα συμφωνία όπως αυτή τροποποιήθηκε. Πριν το πράξει, ωστόσο, καλεί όλους τους ενδιαφερόμενους να υποβάλουν τις ενδεχόμενες παρατηρήσεις τους, σε ένα μήνα από τη δημοσίευση της παρούσας ανακοίνωσης.

53. Στο πλαίσιο αυτό, όλοι οι ενδιαφερόμενοι καλούνται επίσης να αποστείλουν στην Ευρωπαϊκή Επιτροπή ένα μη εμπιστευτικό κείμενο των παρατηρήσεών τους, στο οποίο θα έχουν διαγραφεί τα επαγγελματικά μυστικά και οι εμπιστευτικές πληροφορίες και θα έχουν αντικατασταθεί από μια μη εμπιστευτική περίληψη, όπου αυτό είναι δυνατό, ή μια ένδειξη "επαγγελματικά μυστικά" ή "επιχειρηματικά μυστικά" ή "εμπιστευτικό" ανάλογα με την περίπτωση.

54. Οι ενδιαφερόμενοι μπορούν να στείλουν τις παρατηρήσεις τους, με στοιχεία αναφοράς "COMP/E-3/38.139 DTC - Supplier of choice" στην ακόλουθη διεύθυνση: European Commission Directorate-General for Competition

Unit E-3

B - 1049 Βρυξέλλες Φαξ (32-2) 295 01 28.

(1) ΕΕ 13 της 21.2.1962, σ. 204/62.

(2) Όταν οι sightholders επισκέπτονται τα γραφεία της De Beers στο Λονδίνο όπου μπορούν να δουν και να εξετάσουν πακέτα διαμαντιών.

(3) Η De Beers χρησιμοποιεί 16000, έκαστη των οποίων αντιστοιχεί σε επίπεδο τιμής.

(4) Την Αμβέρσα, το Ισραήλ, την Ινδία, το Χονγκ Κονγκ και τη Νότια Αφρική.

(5) Η Polished Division έχει γραφεία πωλήσεων στο Λονδίνο, στην Αμβέρσα, στο Ισραήλ, στο Χονγκ Κονγκ και στη Ρωσία.

(6) Εκτός εάν το θέμα παραπέμπεται σε διαιτησία.

(7) Η δυνατότητα προσφυγής προβλέπεται μόνο υπό τον όρο ότι οι συμβαλλόμενοι θα ζητήσουν από το δικαστήριο την έκδοση εντολής σύμφωνα με την οποία θα απαγορεύεται η αναφορά επαγγελματικών μυστικών σε δημόσια συνεδρίαση του δικαστηρίου ή σε οποιαδήποτε προκύπτουσα απόφαση ή εντολή.

(8) Υπό τον ίδιο όρο όπως αναφέρεται στην υποσημείωση 7 ανωτέρω.

(9) Υπό τον ίδιο όρο όπως αναφέρεται στην υποσημείωση 7 ανωτέρω.